தெனாகா நேசனல் பல்கலைக்கழகம்

தெனாகா நேசனல் பல்கலைக்கழகம் (ஆங்கிலம்: The National Energy University; மலாய்: Universiti Tenaga Nasional (UNITEN) என்பது மலேசியாவில் உள்ள ஒரு தனியார் உயர் கல்வி நிறுவனமாகும். இதன் தலைமை வளாகம் சிலாங்கூர், காஜாங் நகரிலும், இரண்டாம் நிலை வளாகம் பகாங், பண்டார் முவாட்சம் சா நகரிலும் அமைந்துள்ளன. 1997-இல் நிறுவப்பட்ட தெனாகா நேசனல் பல்கலைக்கழகத்தில் 15 கல்வித் துறைகளைக் கொண்ட ஐந்து கல்லூரிகள் உள்ளன. பல்கலைக்கழகத்தின் திட்டங்கள் பொறியியல், தகவல் தொழில்நுட்பம், வணிக மேலாண்மை மற்றும் தொடர்புடைய துறைகளில் கவனம் செலுத்துகின்றன. பொதுப் பங்குச் சந்தையில் பட்டியலிடப்பட்ட தெனாகா நேசனல் (Tenaga Nasional) நிறுவனத்திற்கு, தெனாகா நேசனல் பல்கலைக்கழகம் முழுமையாகச் சொந்தமானது. வரலாறு தெனாகா நேசனல் பல்கலைக்கழகம் 1976-இல் சுல்தான் அகமத் சா பயிற்சிக் கழகம் (Institut Latihan Sultan Ahmad Shah) என்ற பெயரில் செயல்படத் தொடங்கியது. இந்தப் பல்கலைக்கழகம் தெனாகா நேசனல்; மற்றும் அதன் முன்னோடியான தேசிய மின்சார வாரியத்தின் (National Electricity Board) பயிற்சி மையமாக பல ஆண்டுகள் செயல்பட்டு வந்தது. 1994-இல், சுல்தான் அகமத் சா பயிற்சிக் கழகம் ஓர் உயர்கல்வி நிறுவனமாக மாற்றப்பட்டு, தேசிய எரிசக்தி தொழில்நுட்பப் பொறியியல் கல்விக் கழகம் (IKATAN) எனப் பெயர் மாற்றம் செய்யப்பட்டது. இந்தப் பல்கலைக்கழகம், உள்ளூர் வெளிநாட்டுப் பல்கலைக்கழகங்களுடன் இணைப்பு ஒப்பந்தங்களைச் செய்து கொண்டு இளங்கலை மற்றும் முதுகலை நிலைகளில் பொறியியல், வணிக மேலாண்மைக் கல்வித் திட்டங்களை வழங்கி வந்தது. 1997-இல், தேசிய எரிசக்தி தொழில்நுட்பப் பொறியியல் கல்விக் கழகம் (Institut Kejuruteraan Teknologi Tenaga Nasional) என்பது தெனாகா நேசனல் பல்கலைக்கழகம் எனத் தரம் உயர்த்தப்பட்டது. வளாகம் தெனாகா நேசனல் பல்கலைக்கழகம் இரண்டு வளாகங்களில் இருந்து செயல்படுகிறது; ஒரு வளாகம் புத்ராஜெயாவில் உள்ள தலைமை வளாகம்; மற்றொன்று பகாங், பண்டார் முவாட்சம் சா நகரில் உள்ள கிளை வளாகும். புத்ராஜயா (முதன்மை வளாகம்) இந்த வளாகம், கோலாலம்பூரிலிருந்து 25 மைல் தெற்கே, சிலாங்கூரில் உள்ள காஜாங் நகரத்திற்கு அருகில் அமைந்துள்ளது. இது 214 எக்டேர் பரப்பளவைக் கொண்டுள்ளது. இது சைபர்ஜெயா மலேசிய பல்லூடகப் பெருவழிக்கு அருகிலும், மலேசிய கூட்டரசு அரசாங்கத்தின் நிர்வாக மையமான புத்ராஜயா பெருநகரத்திற்கு அருகாமையிலும் அமைந்துள்ளது. அனைத்து பொறியியல், தகவல் தொழில்நுட்பம் மற்றும் பிற தொழில்நுட்பத் துறை பட்டப் படிப்புகளும் இந்த வளாகத்தில் நடத்தப்படுகின்றன. பண்டார் முவாட்சம் சா (கிளை வளாகம்) இந்தக் கிளை வளாகம் பகாங், பண்டார் முவாட்சம் சா (Bandar Muadzam Shah) நகரில் அமைந்துள்ளது. 2001-ஆம் ஆண்டு மே மாதம் 4-ஆம் தேதி முறைப்படி திறக்கப்பட்ட இந்த வளாகம், கணக்கியல், நிதியியல், தொழில் முனைவு, சந்தைப்படுத்தல், மனித வளம் மற்றும் வணிகம் தொடர்பான பட்டப் படிப்புகளை வழங்குகிறது. முன்னாள் மாணவர்கள் நூருல் இசா அன்வார் - மக்கள் நீதிக் கட்சி - லெம்பா பந்தாய் மக்களவைத் தொகுதி மற்றும் பெர்மாத்தாங் பாவ் மக்களவைத் தொகுதி - முன்னாள் மலேசிய மக்களவை உறுப்பினர். மேலும் காண்க மலேசியப் பல்கலைக்கழகங்களின் பட்டியல் மேற்கோள்கள் வெளி இணைப்புகள் பொதுவகத்தில் Universiti Tenaga Nasional தொடர்பாக ஊடகக் கோப்புகள் உள்ளன.